FI Euroopan unionin virallinen lehti L 350/18

KOMISSION TÄYTÄNTÖÖNPANOASETUS (EU) 2016/2362,

annettu 20 päivänä joulukuuta 2016,

täytäntöönpanoasetuksen (EU) 2016/2073 oikaisemisesta varainhoitovuodelta 2016 siirrettyjen määrärahojen takaisinmaksua varten Ranskan käytettävissä olevan määrän osalta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhteisen maatalouspolitiikan rahoituksesta, hallinnoinnista ja seurannasta ja neuvoston asetusten (ETY) N:o 352/78, (EY) N:o 165/94, (EY) N:o 2799/98, (EY) N:o 814/2000, (EY) N:o 1290/2005 ja (EY) N:o 485/2008 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1306/2013 (1) ja erityisesti sen 26 artiklan 6 kohdan,

on kuullut maatalousrahastojen komiteaa,

sekä katsoo seuraavaa:

(1) Komission täytäntöönpanoasetuksessa (EU) 2016/2073 (2) vahvistetaan jäsenvaltioiden käyttöön annetut määrät, jotka on tarkoitettu maksettaviksi takaisin lopullisille tuensaajille varainhoitovuonna 2017. Kyseiset määrät vastaavat jäsenvaltioiden 16 päivän lokakuuta 2015 ja 15 päivän lokakuuta 2016 välistä ajanjaksoa koskevien menoilmoitusten perusteella jäsenvaltioiden varainhoitovuonna 2016 tosiasiallisesti soveltamaa rahoituskurista johtuvaa vähennystä.

(2) Ranskan osalta jäsenvaltioiden ilmoituksia käsittelevässä komission tietojärjestelmässä rahoituskurin alaisten menojen bruttomäärien vahvistamiseksi tapahtui virhe. Se johti sovelletun rahoituskurin virheelliseen määrään ja aiheutti siten virheen Ranskan käyttöön takaisinmaksua varten annetussa määrässä. Virhe ei vaikuta muille jäsenvaltioille vahvistettuihin määriin.

(3) Takaisinmaksun oikeusperustan noudattamiseksi ja unionin taloudellisten etujen suojaamiseksi Ranskan käyttöön takaisinmaksua varten annettu määrä olisi oikaistava.

(4) Siitä johtuen täytäntöönpanoasetuksen (EU) 2016/2073 johdanto-osan 5 kappaleessa tarkoitetun jäsenvaltioiden varainhoitovuonna 2016 soveltaman rahoituskurin kokonaismäärä on 433 miljoonaa euroa.

(5) Sen vuoksi täytäntöönpanoasetus (EU) 2016/2073 olisi oikaistava.

(6) Koska tässä asetuksessa tehty oikaisu vaikuttaa täytäntöönpanoasetuksen (EU) 2016/2073 soveltamiseen, joka alkaa 1 päivänä joulukuuta 2016, myös tätä asetusta olisi sovellettava 1 päivästä joulukuuta 2016,

ON HYVÄKSYNYT TÄMÄN ASETUKSEN:

1 artikla

Korvataan täytäntöönpanoasetuksen (EU) 2016/2073 liitteessä oleva Ranskaa koskeva kohta seuraavasti:

”Ranska 88 824 479 ”

2 artikla

Tämä asetus tulee voimaan päivänä, jona se julkaistaan Euroopan unionin virallisessa lehdessä.

Sitä sovelletaan 1 päivästä joulukuuta 2016.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 20 päivänä joulukuuta 2016. Komission puolesta, puheenjohtajan nimissä Jerzy PLEWA Pääjohtaja Maatalouden ja maaseudun kehittämisen pääosasto

(1) EUVL L 347, 20.12.2013, s. 549.

(2) Komission täytäntöönpanoasetus (EU) 2016/2073, annettu 23 päivänä marraskuuta 2016, varainhoitovuodelta 2016 siirrettyjen määrärahojen takaisinmaksusta Euroopan parlamentin ja neuvoston asetuksen (EU) N:o 1306/2013 26 artiklan 5 kohdan mukaisesti (EUVL L 320, 26.11.2016, s. 25).